Josephus

Josephus (lat.; usein muodossa Josefus, joskus myös Josefos, ), syntyjään Josef ben Mathitjahu (, Joosef Matteuksenpoika), koko roomalaiselta nimeltään Titus Flavius Josephus (noin 37 Jerusalem – noin 100 Rooma), oli juutalainen historioitsija, joka kirjoitti erityisesti juutalaisten vaiheista.

 Elämä 

Josephus oli papillista ja kuninkaallista sukua. Hän selviytyi ensimmäisestä juutalaissodasta vuosina 66–73 antauduttuaan Jotapatan piirityksen jälkeen ja siirryttyään roomalaisten puolelle. Hän asettui Roomaan. Hän sai Rooman valtakunnan kansalaisuuden ja nautti suosiota Vespasianuksen, Tituksen ja Domitianuksen hoveissa. Jerusalemin piirityksessä vuonna 70 Josephus oli Tituksen mukana piirittämässä Jerusalemia ja kehotti usein juutalaiskapinallisia antautumaan.

Juutalaiset ovat suhtautuneet Josephukseen kaksijakoisesti. Toisaalta hän oli tärkeä juutalaisen uskon puolestapuhuja valtaapitäville roomalaisille, erityisesti Jerusalemin tuhon jälkeen. Hänen teoksensa ovat tärkeitä aikansa historiallisia lähteitä. Toisaalta häntä pidetään maanpetturina, koska hän jätti asemansa kapinajohtajana ja liittyi roomalaisiin. Näin hänen teoksiaan voidaan pitää puolueellisina ja roomalaisia suosivina.

Myöhemmällä iällä Josephus palasi juutalaisille juurilleen.

 Teokset 

Josephus kirjoitti enimmäkseen kreikaksi. Hänen teoksensa ovat:

 Juutalaissodan historia (kreik. ; lat. Bellum Iudaicum tai De bello Iudaico) (noin 75–79 jaa.)
 Juutalaisten muinaisajat (kreik. ; lat. Antiquitates Iudaicae) (noin 93/94 jaa.)
 Apionia vastaan (kreik.  ja ; lat. Contra Apionem) (noin 97 jaa.)
 Flavius Josephuksen elämä (kreik. , lat. Iosephi vita; omaelämäkerta) (noin 99 jaa.)
 Esitelmä kreikkalaisille Haadeesta.

Josephus kirjoitti ensimmäisestä juutalaisten ja roomalaisten välisestä sodasta arameaksi kohderyhmänä Mesopotamian juutalainen yhteisö. Sen jälkeen hän kirjoitti kreikaksi laajemmasta ajanjaksosta – makkabealaisista Jerusalemin tuhoon. Tämä teos, Juutalaissodan historia, valmistui noin vuonna 75–79. Suuri osa kirjasta perustuu hänen omaan elämäänsä, paljolti hänen omiin hallinnollisiin ja sotilaallisiin kokemuksiinsa. Teos on tärkeimpiä Jeesuksen ajan Palestiinan poliittisten olojen historiallisia lähteitä.

Juutalaisten muinaisajat on juutalaisen kansan historia maailman luomisesta juutalaissotaan 60-luvun lopulle jaa. Se sisältää myös omaelämäkerrallisen liitteen, jossa Josephus puolustaa toimintaansa sodan loppupuolella. Hänen selontekonsa on samansuuntainen Vanhan testamentin kanssa, mutta ei täsmälleen samanlainen. 

Apionia vastaan on juutalaisen uskon ja filosofian puolustus, joka tähdentää juutalaisuuden ikivanhoja juuria verrattuna paljon nuorempiin kreikkalaisiin traditioihin. Se hyökkää myös Apionin antiseemiläisiä näkemyksiä ja Manethon luomia myyttejä vastaan.

 Lähteet 

 Kirjallisuutta 

 Suomennettu teos 


 Muuta kirjallisuutta 





Aiheesta muualla

 Freeware-ohjelma The Works of Josephus.
 The Perseus Project –  Josephuksen teoksia englanniksi ja kreikaksi.
 Katkelma Juutalaissodan historiasta suomeksi – sisältyy Elias Canettin teokseen Joukko ja valta.

Luokka:Juutalaiset historioitsijat
Luokka:Juutalaiset Rooman keisarikunnassa
Luokka:Roomalaiset historioitsijat
Luokka:Vuonna 37 syntyneet
Luokka:Vuonna 100 kuolleet